SAUK-base bang om hul werk te verloor, sê DA | Maroela Media
Helen Zille, leier van die Demokratiese Alliansie, het Saterdag gesê die SAUK-base beskerm hul eie posisies toe hulle ŉ besluit geneem het om nie ŉ advertensie van die party uit te saai nie.
“Hulle is vreesbevange om hul werk te verloor, aangesien hy [pres. Jacob Zuma] hulle aangestel het,” het sy in Soweto tydens ŉ verkiesingsveldtog gesê. “Hulle beskerm Zuma.”
Lede van die DA het Saterdag ŉ optog deur Soweto gehou nadat die advertensie onttrek is.
Die SAUK se waarnemende hoof uitvoerende beampte, Tian Olivier, het in ŉ brief aan die DA bevestig dat hy nie meer die advertensie op die televisie of oor die radio gaan uitsaai nie, aangesien dit geweld aanhits. Die SAUK het aan die DA gesê die party kan ŉ gewysigde weergawe indien.
Zille sê die redes wat verskaf is, is belaglik en die party het die Onafhanklike Kommunikasie-owerheid van Suid-Afrika (Okosa) genader. “Wanneer is die SAUK as die sensuurbaas aangestel? Ons het nog nooit ŉ klag van Okosa ontvang nie,” het sy gesê en bygevoeg dat die party aan Okosa se gedragskode voldoen.
Okosa moet binne 48 uur, dus teen Maandagmiddag, op die DA se versoek reageer om die SAUK se besluit om te keer.
Intussen het ŉ klein groepie inwoners van Soweto gesê lede van die DA het waterbottels na hulle toe gegooi omdat hulle ANC-klere gedra het. Maimane het gesê indien enige van sy party se lede geweld aangehits het, sal hy heel eerste stappe teen dié lede doen. “Ons ondersteun nie politieke onverdraagsaamheid nie,” het hy gesê. -SAPA
ANC DA SAUK verkiesing
SMS-saak: ANC mag appèl aanteken
SA’ner breek 10 sekonde-grens